Afrikaans: Die vraag na grond as 'n ekonomiese bate verteenwoordig 'n bron van identiteit en 'n simbool van burgerskap in Suid-Afrika. Hierdie simbool het 'n belangrike faktor en 'n riglyn tot beleidsontwikkeling geword. Huidige eienaarskap en die gebruik van landbougrond in Suid-Afrika is die onvermydelike resultaat van dekades van beleidsrigtings wat wit kommersiële boere bevoordeel het. Die noodsaak tot grondhervorming is duidelik geïdentifiseer in die nuwe Suid-Afrikaanse Grondwet (Wet 108 van 1996, artikel 25). In die proses van die herverdeling van grond aan voorheen benadeelde gemeenskappe in primêre landbou in Suid-Afrika, is dit van die allergrootste belang dat aspekte soos produktiwiteit van die grond en infrastruktuur op plase oorweeg moet word, aangesien dit nie slegs die inkomste-potensiaal van die grond beïnvloed nie, maar ook die waarde van die grond, wat op sy beurt belangrik is om byvoorbeeld toegang tot krediet te verkry. Die primêre doelwit van hierdie studie was om 'n duidelike prentjie van die regverdigheid in die gebruik van landbouhulpbronne in die Vrystaat Provinsie (VSP) daar te stel. Die studie wys dat daar tans geen behoorlike stelsels in plek is om die voortgaande proses van grondhervorming in die VSP te monitor nie. Daar is geen sigbare korrelasie tussen grondpryse en die potensiaal van die hulpbronne in die VSP as dit in die breë ondersoek word nie. Daar is ook 'n swak korrelasie tussen verskillende bronne wat inligting oor grondpryse verskaf. Dié situasie maak dit baie moeilik om bepaalde gevolgtrekkings oor die regverdige gebruik van natuurlike hulpbronne te maak. Daar is voorts aangedui dat rekords wat deur Grondsake-kantore bygehou word, onvolledig is in dié sin dat dit 'n verdraaide prentjie kan gee van die huidige vordering met die grondhervormingsprogram. Hierdie probleme en tekortkomings van die beskikbare data waaraan die vordering met die herverdeling van grond en hulpbronne gemeet word, het gelei tot die ontwikkeling van 'n hedoniese prysmodel, wat poog om die transaksie-eienskappe te isoleer, wat die bepalendste impak het op die pryse wat betaal word vir grond onder HGLO in die VSP. Die hedoniese model wys dat Huur, Grootte, Ligging van die grond en die Tipe onderneming, 'n beduidende uitwerking het op die prys wat vir die grond betaal word. Die analise het ook aan die lig gebring dat die breë definisie oor Grondvermoë wat nou beskikbaar is, nie heeltemal geskik is om plaaspryse te koppel aan die potensiële inkomste wat die plaas kan voortbring nie. Huurwaardes van grond sal baie beter aan hierdie doel beantwoord. Ten slotte, het die resultate wat in hierdie studie behaal is, geensins bewys dat grond wat oorgedra is, slegs geleë was in gebiede met lae gehalte hulpbronne nie en ook nie dat te hoë pryse vir sodanige grond gevra is nie.